Go ikatisa. Go a itsege gore mokgwa wa botshelo wa go sa nne matlhagatlhaga o ka dira gore motho a eme pelo ka tsela ya mmatota. Ka mo go tshwanang, mokgwa wa botshelo wa semoya wa go sa nne matlhagatlhaga o ka lere ditlamorago tse di kotsi. Ka sekai, motho o ka nna a nna le seabe se se rileng mo bodireding jwa Bokeresete mme a dira ka tsela e e sa kgoreletseng dilo tse dingwe tsa gagwe tsa botho tse a batlang go di dira, a sa iteke ka natla kgotsa a sa iteke gotlhelele go nna ‘modiri yo o se nang sepe se se ka mo tlhabisang ditlhong, a tshwere lefoko la boammaaruri sentle.’ (2 Timotheo 2:15) Kgotsa motho o ka nna a nna teng kwa dipokanong dingwe tsa Bokeresete mme a sa di baakanyetse ka botlalo kgotsa a sa nne le seabe ka botlalo mo go tsone. O ka tswa a se na mekgele ya semoya kgotsa a sa eletse dilo tsa semoya e bile a se matlhagatlhaga mo go tsone. Go tlhoka go ikatisa ka tsela ya semoya la bofelo go koafatsa e bile go bolaya tumelo e a ka tswang a ne a na le yone. (Jakobe 2:26) Moaposetoloi Paulo o ne a bua ka kotsi eno fa a ne a kwalela Bakeresete ba Bahebera, ba go bonalang bangwe ba bone ba ne ba wetse mo mokgweng wa botshelo wa semoya wa go sa nne matlhagatlhaga. Tlhokomela kafa a neng a tlhagisa ka teng ka tsela e seno se neng se ka omeletsa bomoya jwa bone ka teng. “Elang tlhoko bakaulengwe, gore ope wa lona a se ka a nna le pelo e e boikepo e e se nang tumelo ka go katogela kgakala le Modimo yo o tshelang; mme nnang lo rotloetsane letsatsi lengwe le lengwe, fa fela go sa ntse go ka bidiwa ‘Gompieno,’ e se re kgotsa mongwe wa lona a kgwaraladiwa ke maatla a a tsietsang a boleo.”—Bahebera 3:12, 13.